Meelejahutaja

"Meelejahutaja" oli Eesti Raadio RAMETO toimetuse üks saadetest.

Saate loomine
RAMETO oli lühend toimetuse nimest "Raadio meelelahutustoimetus" ning selle kõlava lühendi kordusele oli üles ehitatud ka mitmete saadete tunnuslaul.

"Meelejahutaja" saatele pani nime Peeter Hein, kes võttis selle varem ilmunud samanimelise ajakirja Meelejahutaja nimest. Esimese saate salvestus toimus 27. oktoobril 1973 Eesti Raadio Valges saalis, saade läks eetrisee 28. oktoobril 1973. Esimeses saates osalesid näitlejad Eino Baskin, Einari Koppel, Ago Saller, Milvi Jürgenson, Hans Kaldoja, kes lugesid humoreske. Saates osalesid Mnemoturniiri Tarkade Klubi liikmed Voldemar Saul, Matti Tarum, Hardi Tiidus, Ivar Viil, Mark Sinisoo ja saatejuht oli Hans Kiiver. Saates mängis Olav Ehala ansambel ja laulsid solistid Uno Loop, Liilia Kotkas ja Boris Lehtlaan.

Saate tootmine
"Meelejahutaja" koostamise ja lavastusliku ettevalmistamisega tegeles RAMETO toimetuse neli meest: vanemtoimetaja Toivo Tootsen ning toimetajad Peeter Hein, Vello Mikk ja Priit Aimla. Humoreskid valis Priit Aimla, muusika ja muusikud valis Vello Mikk, intervjuud tegid Toivo Tootsen ja Peeter Hein. Hiljem liitus toimetusega veel Ralf R. Parve.

Saadete ülesehitus oli pikka aega ühesugune. Toivo Tootsen on meenutanud: "Üks saade oli 80 minutit pikk. Ülesehituselt selline, et esimene plokk, umbes 25–30 minutit, oli avalikult lindistuselt. Enne järgmist lindistuseplokki tuli niinimetatud reklaamiplokk, kus olid reklaamid, muusika ja üldharivad vahepalad." Vahepaladest said kiiresti tuntuimateks Valdeko Vende nopped saja aasta tagustest ajalehtedest. Naljade esitamise eest saates hoolitses Eino Baskini Eesti Draamateatri baasil loodud näitetrupp, millest saigi üsna kiiresti "Meelejahutaja" visiitkaart. Baskin korraldas saate estraadipoolt 1980. aastani.

Peale seda kutsus Noorsooteatri trupi lindistustele Priit Aimla. Kaarel Kilveti juhtimisel tuli Noorsooteater saatesse värske noore seltskonnaga – Andres Ots, Guido Kangur, Tõnu Oja, Luule Komissarov, Helene Vannari, Lauri Nebel jt. Trupp osales saate tegemisel 1988. aastani. 

Kolmas ajajärk algas "Meelejahutajas" Raimo Aasa juhtimisel. Keskenduti rohkem eesti autorite loomingule: Raimo Aas, Lembit Sibul, Silver Alev, Jüri Paet jt. Näitlejad olid VAT Teatri trupist  nagu Dajan Ahmet, Ülo Lodeson, Marika Vaarik ja teised. Sageli lõi saates kaasa Margus Lepa.

Enamik saateid salvestati publikule esinedes Eesti Raadio valges saalis. "Meelejahutajat" jätkus ligi 22 aastaks ja enam kui 1000 saateks, kuni viimane neist 29. mail 1995. aastal eetrisse läks.

"Meelejahutajas" esinenuid

Viited

Välislingid 
 ERR arhiiv – "Meelejahutaja" saade. arhiiv. err.ee, 28. oktoober 1973. 
 MEELEJAHUTAJA. Avasaate teadustus ja Juhan Peegli sõnavõtt.
Meelelahutaja läbi aegade. arhiiv.err.ee.
Meelejahutaja 1987 aasta lõpust. youtube.com.
 Eetris särasid näitlejad, kuid suurima töö tegi ära Priit Aimla. ohtuleht.ee, 25. august 2018. 
Toivo Tootseni mälestused: Meelejahutaja sünd. ohtuleht.ee, 26. oktoober 2022.

Eesti raadiosaated
Eesti huumor